... क्षेत्र की जनता आदिम है किंतु निरीह नहीं। बुस्शर्ट और पैंट नहीं पहनती लेकिन सभ्य समाज को आईना दिखा पाने की क्षमता इनमें है। लौहंडीगुड़ा का गोलीकांड जलियावाला बाग कांड की तरह ही नृशंस था क्या शेष भारत यह तथ्य जानता है? बात भी तब की जब भारत को आजाद हुए चौदह वर्ष होने को थे यानी कि वर्ष 1961। मेरी गिरफ्तारी का विरोध कर रही आम जनता उग्र नहीं थी, हत्यारी नहीं थी, आतंकवादी नहीं थी। उसे फिक्र केवल अपने उस जनप्रतिनिधि की थी जो नयी सरकार द्वारा इस अंचल की, की जा रही उपेक्षा के खिलाफ अपनी आवाज बुलंद किया करता था और उसे अकारण गिरफ्तार कर लिया गया था। क्या अभिव्यति की सचमुच स्वतंत्रता इस राष्ट्र में है? मैं राजा नहीं था, अपितु पूर्व विधायक होने के साथ साथ जनता का ऐसा प्रतिनिधि था जिसे पूरा बस्तर अपना मानता था, स्नेह देता था और जिसके लिये कुरबान हो जाने को तत्पर था।.... हाँ यही मेरा दोष था। नक्सल समर्थक ध्यान पूर्वक अपनी स्मृति पैनी करें जिन्हें ये लगता है कि वे मानसिक कोढ़ी कोई बड़ी लड़ाई लड़ रहे हैं, यह बस्तर उनके मुख पर थूकना ही चाहता है।....। जब जब लडऩा चाहता था बस्तर, एक साथ उठ खड़ा हुआ और जब लडऩा चाहेगा बस्तर तो बन्दूक नहीं अपने तीखे बाण ले कर ही उतरेगा। ......महाराज कुछ पल रुके अब जब वे बोले तो उनके स्वर से वेदना गहरी प्रतीत होती थी -यह दास्तान 1965 की है, बस्तर अकाल की चपेट में था और सरकारी तंत्र चरमरा गया था। बस्तर भी कालाहाण्डी हो जाता अगर मैं मंहगाई और अकाल की दोहरी मार झेल रही जनता के बीच नहीं जाता। आपसी सामंजस्य और एकता प्रदर्शित कर इन आदिमों नें चमत्कार कर दिया। जमाखोरों से अवमुक्त हो कर ये आदिम साप्ताहिक बाजार की परिकल्पना के साथ और दुर्भिक्ष से बिना सरकारी मदद लिये लडऩे के संकल्प के साथ उतरे और सरकारी मूल्य से आधे दाम में अपने सामान, उपज और उत्पाद बाजार को उपलब्ध कराने लगे। यह एक सरकार की हार और उस जनता की जीत थी जिसका विकास कराये जाने का दावा यह विकासशील, आर्थिक प्रगतिशील राष्ट्र करता है।..... मेरे नेतृत्व में हजारों आदिम महिलायें नीली साड़ी में और युवक नीली पगड़ी में बस्तर की अस्मिता के लिये और उस सरकार के खिलाफ एकत्रित हुए जिसे बस्तर नक्शे पर देखते ही मोतियाबिन्द हो जाता था। आदिमों का एकत्र होना एक स्वस्थ लोकतंत्र की निशानी क्यों नहीं माना गया और इनकी माँगे और उद्देश्य जानने के बाद भी ये बागी क्यों करार दिये गये इसका जबाब इस कृतघ्न राष्ट्र नें कभी नहीं दिया। इसका जवाब उन कम्बख्तों के पास भी नहीं है जो नक्सलियों के महिमामंडन में मानवाधिकार की मनगढंत कहानियाँ गढ़ते हैं। कहाँ गया था उन आदिमों का मानवाधिकार जो सरकार से सवाली थे। उनके सिर, सीने और आँखों को निशाना बना बना कर उस दिन गोलियाँ चलायी गयी जब इन्होंने समझौते की पेशकश की थी। ये आदिम किसी उद्देश्य के लिये अथवा व्यक्ति के समर्थन में एकत्रित भी हो जाते और अपना विरोध बुलंद भी कर लेते तो क्या भारत की सत्ता पर काबिज हो जाते या व्यवस्था बदल देते? यह केवल क्षेत्र विशेष का संघर्ष था क्षेत्रीय प्रशासन के ही विरुद्ध अपनी अस्मिता और उन अधिकारों के लिये जिससे वे वंचित होने या किये जाने लगे थे।.... 25 मार्च 1966 को सुरक्षा बलो ने आदिमों पर निर्मम होना प्रारंभ किया जो राजमहल परिसर में एकत्रित थे। लाठीचार्ज, अश्रुगैस और गोलीबारी... यह आजाद भारत की घटना है। जिन आदिमों नें आत्मसमर्पण भी किया उन्हें भी इस कदर पीटा गया जैसे ये आदम जानवर ही हों जैसा कि तथाकथित सभ्य समाज समझता है। मंैने स्वयं कई आदिम साथियों को महल से बाहर निकलने में मदद की जिनमें महिलाएँ और बच्चे भी थे। मैं निहत्थों पर होने वाले लाठीचार्ज से विचलित हो गया था और आक्रोशित भी। अपने कक्ष की ओर बढ़ते हुए पोर्च की सीढिय़ों पर मैऩे कदम रखा ही था कि मुझे निशाना कर दागी गयी एक गोली..... आह!! मैं गोली लगने की पीड़ा से छटपता हुआ किसी तरह अपने कक्ष तक पहुँचा और बिस्तर पर लेट गया। अपने अर्दली को म़ैने चाय लाने का इशारा किया... कमरे में अश्रुगैस भरने लगी थी। गोली का दर्द और अश्रु गैस की जलन... मेरी चेतना मेरा साथ छोड़ रही थी को मैं अपने आसपास होने वाली हलचल से सावधान हुआ। मुझे चारो ओर से सशस्त्र सिपाहियों नें घेर रखा था... मैं निहत्था था, अकेला भी उस वक्त, लेकिन मैं उन आदिमों के साथ था जो आदमी नहीं कहाते तो मेरे पास ही मानवाधिकार क्या होते... एक या दो नहीं....मुझे गोलियों से छलनी कर दिया गया था।....। अलविदा मेरे बस्तर... मैं आखिरी साँस तक तेरा ही था, तेरे लिये लड़ा, तेरे लिये मरा... अलविदा बस्तर कि अब तेरी भी आखिरी साँसे ही हैं- महाराज की आँखे नम हो रहीं थी और मुँदने लगी थीं और मेरी आँखे खुल गयीं। यह केवल स्वप्न नहीं था ।